Kováčik na Špirka podal návrh na disciplinárne konanie na Generálnu prokuratúru. Urobil tak ešte minulý týždeň v stredu, píše Dennik N.

Hovorkyňa Jana Tökölyová uviedla, že zatiaľ nebudú hovoriť, aký trest pre Špirka žiadajú, ani čoho sa podľa Kováčika dopustil.

„K podrobnostiam, ktoré budú predmetom posudzovania disciplinárnej zodpovednosti prokurátora disciplinárnou komisiou, sa v súčasnosti nebudeme vyjadrovať,“ odkázala denníku.

Špeciálna prokuratúra informovala o tom, že žiada pre Vasiľa Špirka trest jeden deň pred veľkým protestom, ktorý bude na bratislavskom Námestí SNP za odvolanie policajného prezidenta Tibora Gašpara.

Špirko o korupcii na najvyšších miestach:

Ohlásil podania trestných oznámení

Špirko novinárom 8. marca tiež oznámil, že podáva trestné oznámenie „na ministra vnútra SR Roberta Kaliňáka a na osoby v postavení prezidenta Policajného zboru, riaditeľa Národnej kriminálnej agentúry, riaditeľa Národnej protikorupčnej jednotky, a to pre podozrenie z obzvlášť závažného zločinu sabotáže".

Na brífingu taktiež informoval o podozreniach z korupcie v rezorte vnútra.

Policajný vyšetrovateľ už dvakrát obvinil prokurátora Vasiľa Špirka z trestného činu. Prokuratúra prvé uznesenie o vznesení obvinenia zrušila, druhý prípad sa prerokúval v disciplinárnom konaní. Disciplinárna komisia však rozhodla, že prokurátor nepochybil.

Špirko pod paľbou kritiky

Vedenie Generálnej prokuratúry Špirka za jeho vystúpenie kritizovalo. Kriticky sa na jeho adresu vyjadrili Dušan Kováčik aj generálny prokurátor Jaromír Čižnár.

Druhý menovaný nazval Špirkovo vystúpenie „garden party“. Kritizoval ho za to, že to neurobil v zasadačke. Vedeniu prokuratúry sa nepáčilo ani to, že to Špirko urobil deň pred protestom.

Kováčikov odchod z funkcie dlhodobo žiadali organizátori Veľkých protikorupčných pochodov.

Samotný Dušan Kováčik už pred vyše rokom vyhlásil, že určite nebude vo funkcii do roku 2021, kedy mu končí funkčné obdobie. O konkrétnom termíne však nepovedal.